
Comisia pentru buget,

finanţe şi bănci

Bucureşti 20.03.2002

Nr.22/105

AVIZ

asupra propunerii legislative pentru completarea şi modificarea Decretului Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate, ori constituite în prizonieri

Cu adresa nr.679 din 18 februarie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru completarea şi modificarea Decretului Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate, ori constituite în prizonieri.

În urma examinării, în şedinţa din data de 20 martie 2002, Comisia pentru buget, Finanţe şi Bănci, în unanimitate, a hotărât respingerea din următoarele considerente:


În textul propus nu se face referire la sursele din care vor fi suportate noile cheltuieli. Prin aceasta se încalcă art.137 alin.(5) din Constituţia României, potrivit căreia, “nici o cheltuială bugetară nu poate fi aprobată fără stabilirea sursei de finanţare”. De asemenea, art.10 alin.(2) din Legea nr.72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli.


Menţionăm că la 10 octombrie 2001, Senatul a adoptat proiectul de Lege privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii, în perioada 1950-1961, proiect care, în prezent, se află la Camera Deputaţilor pentru dezbatere şi adoptare.

